EL Επίσημη Εφημερίδα της Ευρωπαϊκής Ένωσης C 353/15

Ανακοίνωση για το μερικό εκ νέου άνοιγμα της έρευνας αντιντάμπινγκ σχετικά με τις εισαγωγές ορισμένων παρασκευασμένων ή διατηρημένων εσπεριδοειδών (συγκεκριμένα μανταρινιών, κ.λπ.) καταγωγής Λαϊκής Δημοκρατίας της Κίνας

2011/C 353/10

Με την απόφασή του της 17ης Φεβρουαρίου 2011 στην υπόθεση T-122/09 (η απόφαση) το Γενικό Δικαστήριο ακύρωσε τον κανονισμό (ΕΚ) αριθ. 1355/2008 του Συμβουλίου, της 18ης Δεκεμβρίου 2008, για την επιβολή οριστικού δασμού αντιντάμπινγκ και για την οριστική είσπραξη του προσωρινού δασμού που επιβλήθηκε στις εισαγωγές ορισμένων παρασκευασμένων ή διατηρημένων εσπεριδοειδών (συγκεκριμένα μανταρινιών κ.λπ.) καταγωγής Λαϊκής Δημοκρατίας της Κίνας (1) (ο επίμαχος κανονισμός) όσον αφορά τις εταιρείες Zhejiang Xinshiji Foods Co. Ltd και Hubei Xinshiji Foods Co. Ltd (οι αιτούντες).

Τον Απρίλιο του 2011 η Επιτροπή άσκησε έφεση (2) ζητώντας την ακύρωση της απόφασης. Η διαδικασία προσφυγής εκκρεμεί.

1. Μερική εκ νέου έναρξη της έρευνας αντιντάμπινγκ

Το Γενικό Δικαστήριο, με την απόφασή του, αποδέχθηκε τις καταγγελίες των αιτούντων στις οποίες επικαλέστηκαν παραβίαση των δικαιωμάτων της υπεράσπισης και έλλειψη αιτιολογίας, και, κατά συνέπεια, ακύρωσε τον επίμαχο κανονισμό. Το Γενικό Δικαστήριο θεώρησε, ειδικότερα, ότι στη διαδικασία η οποία οδήγησε στην έγκριση του επίμαχου κανονισμού παραβιάστηκαν τα δικαιώματα της υπεράσπισης των αιτούντων στους οποίους δεν δόθηκαν οι πληροφορίες που απαιτούνται για να είναι δυνατόν να προσδιοριστεί εάν, δεδομένης της δομής της αγοράς, ήταν κατάλληλες οι προσαρμογές όσον αφορά το κόστος μετά την εισαγωγή το όποιο ελήφθη υπόψη στην τιμή των προϊόντων καταγωγής Κίνας. Όσον αφορά την υποχρέωση αιτιολογίας, το Δικαστήριο θεώρησε ότι οι λόγοι που παρέχονται για την υποστήριξη ενός μέτρου πρέπει να εμφανίζονται στον κύριο μέρος του μέτρου και δεν μπορούν να διατυπώνονται σε γραπτές ή προφορικές επεξηγήσεις που δίνονται στη συνέχεια όταν το μέτρο αποτελεί ήδη αντικείμενο διαδικασίας ενώπιον των Δικαστηρίου της Ευρωπαϊκής Ένωσης.

Τα δικαστήρια (3) αναγνωρίζουν ότι, στις περιπτώσεις στις οποίες η διαδικασία αποτελείται από πολλές διοικητικές ενέργειες, η ακύρωση μιας από αυτές τις ενέργειες δεν συνεπάγεται την ακύρωση όλης της διαδικασίας. Η διαδικασία αντιντάμπινγκ αποτελεί παράδειγμα τέτοιας διαδικασίας με πολλαπλά βήματα. Επομένως, η ακύρωση ορισμένων μερών του κανονισμού αντιντάμπινγκ με τον οποίο επιβάλλονται οριστικά μέτρα δεν συνεπάγεται την ακύρωση όλης της διαδικασίας που έγινε πριν από την έκδοση του εν λόγω κανονισμού. Αφετέρου, σύμφωνα με το άρθρο 266 της συνθήκης για τη λειτουργία της Ευρωπαϊκής Ένωσης, τα όργανα της Ευρωπαϊκής Ένωσης είναι υποχρεωμένα να συμμορφωθούν με την απόφαση της 17ης Φεβρουαρίου 2011 του Πρωτοδικείου. Συνεπώς, τα θεσμικά όργανα της Ένωσης, κατά τη συμμόρφωσή τους με τη δικαστική απόφαση, έχουν τη δυνατότητα να διορθώσουν τις πτυχές του επίμαχου κανονισμού που οδήγησαν στην ακύρωσή του (4). Θα πρέπει να σημειωθεί ότι όλα τα άλλα συμπεράσματα που αναφέρονται στον επίμαχο κανονισμό, που δεν επηρεάζονται από την απόφαση, παραμένουν έγκυρα.

Η Επιτροπή αποφάσισε, λοιπόν, να προβεί σε μερικό εκ νέου άνοιγμα της έρευνας αντιντάμπινγκ όσον αφορά τις εισαγωγές ορισμένων παρασκευασμένων ή διατηρημένων εσπεριδοειδών (συγκεκριμένα μανταρινιών κ.λπ.) καταγωγής Λαϊκής Δημοκρατίας της Κίνας για να εφαρμόσει την προαναφερόμενη δικαστική απόφαση σε σχέση με τις εταιρείες Zhejiang Xinshiji Foods Co. Ltd και Hubei Xinshiji Foods Co. Ltd.

2. Διαδικασία

Αφού προσδιορίστηκε, ύστερα από διαβούλευση με τη συμβουλευτική επιτροπή, ότι η μερική εκ νέου έναρξη της έρευνας αντιντάμπινγκ είναι δικαιολογημένη, η Επιτροπή διά της παρούσης προβαίνει σε μερική εκ νέου έναρξη της έρευνας αντιντάμπινγκ σχετικά με εισαγωγές ορισμένων παρασκευασμένων ή διατηρημένων εσπεριδοειδών (συγκεκριμένα μανταρινιών κ.λπ.) καταγωγής Λαϊκής Δημοκρατίας της Κίνας που ξεκίνησε βάσει του άρθρου 5 του κανονισμού (ΕΚ) αριθ.1225/2009 του Συμβουλίου, της 30ης Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (5) («ο βασικός κανονισμός») με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (6).

Όπως προαναφέρθηκε, η Επιτροπή άσκησε έφεση. Η έφεση περιορίζεται στο πεδίο του διατακτικού της απόφασης στο βαθμό που ακυρώνει το δασμό, ενώ δεν αμφισβητείται ότι το εν λόγω νομικό σφάλμα θα μπορούσε να έχει μόνον περιορισμένο, ή και καθόλου, αντίκτυπο στο επίπεδο του δασμού. Συνεπώς, αφού η έφεση δεν αφορά το αιτιολογικό της απόφασης, η Επιτροπή εξετάζει εάν θα ήταν σωστό να αντλήσει ήδη ορισμένα συμπεράσματα από τα νομικά σφάλματα που εντόπισε το Γενικό Δικαστήριο προτού το Δικαστήριο αποφανθεί σχετικά με την έφεση. Επιπλέον, η Επιτροπή θα εξετάσει επίσης εάν τα νομικά σφάλματα που εντόπισε το Γενικό Δικαστήριο και τα οποία περιγράφονται στην προηγούμενη παράγραφο, μπορούν ήδη να επανορθωθούν πριν από την έκδοση της απόφασης του Δικαστηρίου.

Το εκ νέου άνοιγμα περιορίζεται στο πεδίο εφαρμογής της προαναφερθείσας απόφασης όσον αφορά τις εταιρείες Zhejiang Xinshiji Foods Co. Ltd και Hubei Xinshiji Foods Co. Ltd.

Όλα τα ενδιαφερόμενα μέρη καλούνται να γνωστοποιήσουν τις απόψεις τους καθώς και να υποβάλουν πληροφορίες και αποδεικτικά στοιχεία. Οι εν λόγω πληροφορίες και τα αποδεικτικά στοιχεία επιβάλλεται να περιέλθουν στην Επιτροπή εντός της προθεσμίας που ορίζεται στο σημείο 3 στοιχείο α).

Περαιτέρω, η Επιτροπή μπορεί να δεχθεί σε ακρόαση τα ενδιαφερόμενα μέρη, με την προϋπόθεση ότι θα υποβάλουν αίτηση στην οποία θα αποδεικνύουν ότι υπάρχουν ιδιαίτεροι λόγοι για να γίνουν δεκτά σε ακρόαση. Η αίτηση αυτή πρέπει να υποβληθεί εντός της προθεσμίας που καθορίζεται στο σημείο 3 στοιχείο β).

3. Προθεσμίες

α) Για την αναγγελία των ενδιαφερομένων μερών και την εκ μέρους τους υποβολή πληροφοριών

Όλα τα ενδιαφερόμενα μέρη, εφόσον επιθυμούν οι αντιπροσωπείες τους να ληφθούν υπόψη κατά την έρευνα, θα πρέπει να αναγγελθούν απευθυνόμενες στην Επιτροπή, να παρουσιάσουν τις απόψεις τους και να υποβάλουν οποιαδήποτε πληροφορία εντός 20 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, εκτός αν ορίζεται διαφορετικά. Εφιστάται η προσοχή στο γεγονός ότι η άσκηση των περισσοτέρων διαδικαστικών δικαιωμάτων που αναφέρονται στον βασικό κανονισμό εξαρτάται από το κατά πόσο το ενδιαφερόμενο μέρος αναγγέλλεται εντός της προαναφερθείσας περιόδου.

β) Ακροάσεις

Όλα τα ενδιαφερόμενα μέρη μπορούν επίσης να ζητήσουν να γίνουν δεκτά σε ακρόαση από την Επιτροπή εντός της ίδιας προθεσμίας των 20 ημερών.

4. Γραπτές παρατηρήσεις και αλληλογραφία

Όλες οι παρατηρήσεις και οι αιτήσεις των ενδιαφερόμενων μερών πρέπει να υποβληθούν γραπτώς (όχι σε ηλεκτρονική μορφή, εκτός αν ορίζεται διαφορετικά) και να αναφέρουν την επωνυμία, την ταχυδρομική διεύθυνση, τη διεύθυνση ηλεκτρονικού ταχυδρομείου και τους αριθμούς τηλεφώνου και φαξ του ενδιαφερόμενου μέρους. Όλες οι γραπτές παρατηρήσεις, περιλαμβανομένων και των πληροφοριών που ζητούνται στην παρούσα ανακοίνωση και η αλληλογραφία που υποβάλλουν τα ενδιαφερόμενα μέρη σε εμπιστευτική βάση πρέπει να φέρουν την ένδειξη «Limited» (7) και, σύμφωνα με το άρθρο 19 παράγραφος 2 του βασικού κανονισμού, να συνοδεύονται από μη εμπιστευτικού χαρακτήρα περίληψη, η οποία θα φέρει την ένδειξη «For inspection by interested parties».

Διεύθυνση της Επιτροπής για την αλληλογραφία:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Φαξ +32 22956505

5. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση στις απαραίτητες πληροφορίες ή δεν τις παρέχει εντός των προβλεπόμενων προθεσμιών ή παρεμποδίζει σημαντικά την έρευνα, επιτρέπεται να συνάγονται συμπεράσματα, είτε θετικά είτε αρνητικά, με βάση τα διαθέσιμα πραγματικά στοιχεία, όπως προβλέπεται στο άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα στοιχεία, σύμφωνα με το άρθρο 18 του βασικού κανονισμού. Αν ένα ενδιαφερόμενο μέρος δεν συνεργαστεί καθόλου ή συνεργαστεί μόνον εν μέρει και χρησιμοποιηθούν τα διαθέσιμα πραγματικά στοιχεία, το αποτέλεσμα ενδέχεται να είναι λιγότερο ευνοϊκό για το εν λόγω μέρος απ’ ό,τι θα ήταν αν είχε συνεργαστεί.

6. Επεξεργασία δεδομένων προσωπικού χαρακτήρα

Σημειώνεται ότι οποιαδήποτε δεδομένα προσωπικού χαρακτήρα συγκεντρωθούν σε αυτή την έρευνα θα αντιμετωπιστούν σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (8), της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών.

7. Σύμβουλος ακροάσεων

Σημειώνεται, επίσης, ότι εάν τα ενδιαφερόμενα μέρη θεωρούν ότι αντιμετωπίζουν δυσκολίες κατά την άσκηση του δικαιώματος υπεράσπισής τους, μπορούν να ζητήσουν την παρέμβαση του συμβούλου ακροάσεων της Γενικής Διεύθυνσης Εμπορίου. Ο σύμβουλος ακροάσεων ενεργεί ως διαμεσολαβητής μεταξύ των ενδιαφερόμενων μερών και των υπηρεσιών της Επιτροπής, παρέχοντας, αν χρειαστεί, συμβουλές για διαδικαστικά θέματα που αφορούν την προστασία των συμφερόντων τους στην παρούσα διαδικασία, ιδίως όσον αφορά θέματα σχετικά με την πρόσβαση στο φάκελο, την εμπιστευτικότητα, την παράταση των προθεσμιών και την επεξεργασία των απόψεων που υποβάλλονται γραπτά ή/και προφορικά. Για περισσότερες πληροφορίες και στοιχεία επικοινωνίας τα ενδιαφερόμενα μέρη μπορούν να ανατρέξουν στις ιστοσελίδες του συμβούλου ακροάσεων στον ιστοτόπο της Γενικής Διεύθυνσης Εμπορίου (http://ec.europa.eu/trade).

(1) ΕΕ L 350 της 30.12.2008, σ. 35.

(2) C-195/11 P.

(3) Υπόθεση T-2/95 Industrie des poudres sphériques (IPS) κατά Συμβουλίου (1998) ECR ΙΙ-3939.

(4) Υπόθεση C-458/98 P Industrie des poudres sphériques (IPS) κατά Συμβουλίου (2000) ECR -Ι- 08147.

(5) ΕΕ L 343 της 22.12.2009, σ. 51.

(6) ΕΕ C 246 της 20.10.2007, σ. 15.

(7) Αυτό σημαίνει ότι το έγγραφο προορίζεται μόνο για εσωτερική χρήση. Το έγγραφο προστατεύεται σύμφωνα με το άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου σχετικά με την πρόσβαση του κοινού σε έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43). Πρόκειται για εμπιστευτικό έγγραφο σύμφωνα με το άρθρο 19 του βασικού κανονισμού και το άρθρο 6 της συμφωνίας του ΠΟΕ για την εφαρμογή του άρθρου VI της GATT 1994 (Συμφωνία αντιντάμπινγκ).

(8) ΕΕ L 8 της 12.1.2001, σ. 1.